
A NEVELÉSTÖRTÉNET HELYZETE A PEDAGÓGIA 

ÉS A TANÁR SZAKOS KÉPZÉSBEN 

A PÉCSI TUDOMÁNYEGYETEM 

Az előzmények 

A mai PTE jogelőd intézményében, a Janus Pannonius Tudományegyetemen 
1983-1989 között kísérleti jelleggel ötéves képzési idejű, egyetemi szintű tanárkép- 
zés indult. Ez a képzés az általános és a középiskolai tanári pályára is felkészítette 
a hallgatókat. Az akkori tanárképzés keretei között szerepelt szintetizáló tárgy- 
ként, a képzés utolsó évében a Neveléstörténet és összehasonlító pedagógia, heti 
3 x 45 perces tárgyként, és gyakorlati jeggyel zárult. A tantárgy során a nevelés- 
történet kifejezetten diakrón szemlélettel került bemutatásra, és a kurzus a 18-20. 
századra fókuszált. Hangsúlyos volt mindvégig az elsődleges forrásokra alapozott 
korszakbemutatás, valamint a tanári bevezető előadás mellett a hallgatói öntevé- 
kenység, a referátumok. A tantárgy felelőse ebben az időszakban Komlósi Sándor 
volt, és rajta kívül Szekeres János, Várnagy Elemér és Bartha Árpád is oktattak 
a kurzuson. Pedagógia szakon, levelező képzési rendben az 1980-as években 
a Neveléstörténet két féléves tárgy volt. 

A JPTE tanárképzési programjában az 1990-es évtized elején csupán egy 
történeti típusú kurzus szerepelt, a Neveléstörténet. Eleinte mindössze heti 45 
perces, aláírással záruló szeminárium volt, az évtized közepére azonban heti 
kétórás, gyakorlati jeggyel záruló tárgy lett. A tantárgy az évtized végére hangsú- 
lyozottan a diakrón és a szinkrón szemlélet együttes érvényesítésére alapozódott. 
(A tárgy oktatói: az évtized közepéig Sándor László, Szekeres János, Bartha Árpád, 
Várnagy Elemér és Kéri Katalin, 1995-96-tól pedig mellettük V. Molnár László, 
1997-től Géczi János voltak.) 1995-ben V Molnár László vezetésével megalakult 
a neveléstörténeti munkacsoport, ennek koordinálását később Kéri Katalin vette át. 

A 2000-ben végrehajtott egyetemi integráció nyomán jött létre a Pécsi Tudo- 
mányegyetem, ezen belül a tanárképzést kézben tartó intézet, a HUFTI maradt 
önálló, rektor-közvetlen egység. Ebben az időszakban a Nevelés- és művelődéstör- 
ténet a tanárképzés alapozó tárgya volt, heti 2 x 45 percben. Speciálkollégiumként 
is több, a neveléstörténettel kapcsolatos tárgy közül válogathattak a tanárjelöltek, 
ezek egy része az országban kizárólag Pécsett került meghirdetésre. Ilyenek voltak 
például az alábbi, heti egyórás és gyakorlati jeggyel záruló kurzusok: Gyermek- 
kortörténet; A lánynevelés története; Európán kívüli népek neveléstörténete; Beve- 
zetés az iszlám neveléstörténetébe stb. Pedagógia szakon (a Bologna-rendszerű 
képzésre történt átállás időszakáig) a hallgatók öt féléven át tanulták a következő 
neveléstörténeti tárgyakat: Bevezetés a neveléstörténeti kutatásokba; Diakrón 
neveléstörténet I-IL; Szinkrón neveléstörténet (e négy tárgy önálló neveléstörté- 
neti szigorlattal zárult); valamint az Európán kívüli népek neveléstörténete című, 
kötelező speciálkollégium szerepelt a képzésükben. 

A PTE-n 2004 áprilisában jött létre az önálló Neveléstudományi Intézet, mely 
azóta a Bölcsészettudományi Kar része. Ennek egyik tanszéke lett a ma is működő 
Nevelés- és Művelődéstörténeti Tanszék. (Vezetője azóta folyamatosan, 2016-ig 
újraválasztva Kéri Katalin, e tanulmány írásakor a tanszék munkatársai még 
Takács Zsuzsanna Mária és Nagy Adrienn.) Ennek a tanszéknek a kompetencia- 
körébe tartozik a különböző, történeti és komparatív tárgyak tanítása, kutatása 
és fejlesztése. 

Nevelés- és művelődéstörténet a pedagógiában 
és a bolognai típusú tanárképzésben 

A pedagógia BA szakon több féléven keresztül találkoznak a hallgatók nevelés- 
történeti tárgyakkal. (Elsőként a Neveléstörténeti források, majd a Nevelés- és 
művelődéstörténet I-IL című, 2, illetve 3-3 kredites tárgyak szerepelnek a tanterv- 
ben, továbbá a Pedagógiai kutatásmódszertan című, két féléves tárgy is tartalmaz 
történeti kutatásokra felkészítő kurzus-elemeket.) Ez fontos előképzettséget jelent 
számukra, ha tanulmányaikat később pedagógiatanár MA vagy neveléstudomány 
MA szakosként, illetve tantervfejlesztő tanár MA szakon folytatják. 

A bolognai típusú pécsi tanárképzésben a neveléstörténet megőrizte jelentő- 
ségét. A BA-s hallgatók számára a 10 kredites, a tanári MA-ra előkészítő tárgyak 
sávjában szerepel a Bevezetés a nevelés történetébe című tárgy, amely a nevelés- 
történeti és forrástani ismereteket megalapozó, heti 2 órás, 2 kredites kurzus. 
A hallgatói elégedettséget mérő kérdőívek szerint ebben a sávban ez az egyik 
legnépszerűbb tárgy, melynek kapcsán a diákok többnyire azt emelik ki, hogy 
a szemléletformáló hatása jelentős. 

A tanári MA-s hallgatók számára jelenleg Pécsett a Nevelés- és művelődés- 
történet című tárgy szerepel a képzésben, ami szinkrón szemléletű, heti 2 órás, 
2 kredites, kollokviummal záruló kurzus. Főbb tematikai csomópontjai között 
az alábbiak szerepelnek: A neveléstörténet neveléstudományi és művelődés- 
történeti meghatározottságai. A neveléstörténet forrásai, kutatási helyszínei és 
módszerei. A külföldi és hazai neveléstörténeti kutatások története, eredményeik. 
Művelődéstörténeti korszakok világképei, azok befolyása a nevelésre. Az egyes 
korszakok világképe(i) által meghatározott ember- és gyermekkép. Gyermek- 
szemlélet és gyermekkortörténet. A gyermekstátusz változása a történelemben. 
Az oktatás- és nevelés cél- és hatásrendszere, a nevelési eszmények történeti 
változása. A műveltségképek, nevelési eszmények átadásának színterei: az 
intézményen kívüli és az intézményesült nevelés. Az iskola szervezetének, funk- 
cióinak változásai az egyes korszakokban és földrajzi helyszíneken. Az európai 
civilizáció: egység és elkülönülés. Egyes korok nevelési-oktatási gyakorlata; 
oktatási tartalmak, nevelési tervek változása térben és időben; a kultúraátadás, 
a tanulás tartalmi változásai a történelemben. Az ismeretátadás civilizációs eljá- 
rásai; oktatási-nevelési módszerek, illetve tanulási módszerek, a segítő nevelés 
története. Taneszköz-rendszerek, tankönyvek a nevelés történetében. Az iskolai 
tér. A tanterem és berendezésének története. A pedagógusképzés és -szerep tör- 
ténete. A pedagógus szakma kialakulása és differenciálódása; a pedagógusokkal 
szemben megfogalmazott elvárások a történelem során. A történelmi korszakok 
jelentősebb hazai és nemzetközi pedagógusai. Az oktatás és nevelés szabályozá- 
sának története. Az oktatáspolitika, a tanügyigazgatás és az oktatási törvényhozás 
nemzetközi tendenciái és hazai története. Eltérő kultúrák és nyelvek a nevelés 
hazai színterén; a többnemzetiségű kultúra megjelenítése. Lánynevelés és női 
művelődés a történelemben. A felnőttképzés helye a magyar és az egyetemes 
neveléstörténetben. 

Tervek a 2013 őszétől induló, osztatlan tanárképzésre vonatkozóan 

Az új tanárképzési programban a Pécsi Tudományegyetem Bölcsészettudományi 
és Természettudományi Karán a Nevelés- és művelődéstörténet szintetizáló jellegű, 
diakrón és szinkrón szemléletű, heti 2 órás, 2 kredites, kollokviummal záruló tárgy 
lesz, a képzés 7. félévében. A neveléstörténet tanításának, kutatásának napjaink- 
ban csak úgy lehet megőrizni korábban kivívott rangját, helyét a képzésben, ha 
a tárgy (maga a tudományterület) tematikai, forrástani, módszertani értelemben 
folyamatosan gazdagodik, kiemelten problémaközpontú, komparatív szemléletű 
diszciplínává válik. Ennek értelmében Pécsett hangsúlyozottan fontosnak tartjuk 
azt, hogy a nevelés- és művelődéstörténet kutatása és tanítása során: 

- Szinkrón jellegű, problématörténeti kutatásokkal kell ötvözni a diakrón 
vizsgálódásokat. 

- Kiterjedt hatás- és recepcióvizsgálatokra van szükség. 

- A nem intézményesült nevelés (a szocializáció) történetére is figyelmet kell 
fordítani. 

- A neveléstörténet-írásból korábban hiányzó társadalmi csoportokkal/ 
népekkel is foglalkozni kell (nők, gyerekek, kisebbségek, Európán kívüli 
kultúrák stb.). 

- Hangsúlyozottan fontos a tanári szakma történetének áttekintése. 

- A nemzeti értékek feltárása és megőrzése mellett szükséges a világméretű 
perspektíva: Az utóbbi időben világszerte fontossá vált az egyetemes neve- 
léstörténet művelése, az összehasonlító szemlélet időben és térben való 
kiterjesztése, mert bolygónk gazdasági, politikai, ökológiai, társadalmi stb. 
problémáit már nem lehet helyi szinten kezelni. 

Az új típusú tanárképzés esetében a nevelés- és művelődéstörténet megújulását, 
gazdagodását szeretnénk szorosan összekapcsolni a PTE BTK „Oktatás és társa- 
dalom" Neveléstudományi Doktori Iskola Oktatástörténeti programjának mun- 
kájával. A doktori iskolában folyó kutatások, az iskola hazai és külföldi nevelés- 
történészekkel és szakmai szervezetekkel kiépített kapcsolatai közvetlen és napi 
lehetőséget teremtenek a tanárképzés hallgatói és oktatói számára a megújulásra 
és a kutatásokba történő bekapcsolódásra, emellett a tanárképzés befejezése utáni 
továbbtanulási lehetőséget is megteremtik. Szintén fontos szakmai hátteret jelent 
a neveléstörténet szempontjából az MTA PAB keretei között 2006 óta működő 
Neveléstörténeti Munkabizottság tevékenysége, amely négy megye és a régió 
határon túli magyar neveléstörténész kutatóinak a szakmai fóruma. 

Összegző gondolatok 

A neveléstörténet a tanulmányunkban áttekintett harminc évben a Pécsi Tudo- 
mányegyetem tanárképzésében és pedagógia szakos képzésében mindig nyoma- 
tékkal jelen volt, több száz szakdolgozat, számos OTDK-n helyezést elért dolgozat, 
lezárt vagy folyamatban lévő doktori kutatási téma, szakkönyvek, tanulmányok 
sora bizonyítja a tudományterület iránti „pécsi" érdeklődést, illetve az elért 
eredményeket. Az elmúlt tizenöt évben hangsúlyossá vált a szinkrón és diakrón 
szempontokat együttesen érvényre juttató, a tanárjelöltek szemléletformálásához, 
korszak- és forrásértelmező tevékenységéhez hozzájáruló tantárgy művelése. 
A PTE jelenlegi szakmai testületeiben, szervezeti egységeiben mindezek miatt 
nem kérdőj éleződött meg a tárgy, a tudományterület tanár- és doktorképzésben 
való létjogosultsága az előttünk álló átalakulások szempontjából sem, így terveink 

és reményeink szerint a nevelés- és művelődéstörténet Pécsett a jövőben is a tör- 
ténelmi szemléletformálás, a kritikai gondolkodás, a tanári szakmára történő 
felkészítés és önreflexió, valamint a glóbuszszintű szemlélet és (ugyanakkor) 
a nemzeti értékek erősítésének fontos eszköze lesz. 



A NEVELÉSTÖRTÉNET HELYZETE 

A PEDAGÓGIA ÉS A TANÁR SZAKOS KÉPZÉSBEN 

A SZEGEDI TUDOMÁNYEGYETEMEN 

Előzmények 

A Szegedi Tudományegyetemen a pedagógia szakos képzés és a középiskolai- 
tanárképzés koordinálása hagyományosan a Bölcsészettudományi Kar Pedagó- 
giai-Pszichológiai Intézetéhez, később Neveléstudományi Intézetéhez kötődött. 

A kolozsvári-szegedi egyetem pedagógiai tanszékein a neveléstörténet jellem- 
zően nem tartozott a kiemelt kutatási területek közé. A neveléstörténeti kutatások 
megerősödése az intézményben az 1980-as években következett be, Ágoston 
György egyetemtörténeti kutatásaihoz kapcsolódóan. 

Az 1990-es években Pukánszky Béla vált a szegedi neveléstörténeti kutatások 
vezetőjévé, aki a rendszerváltás utáni években a hazai neveléstörténet-írás egyik 
megújítója volt. Kutatásai, publikációi az egyetem- és eszmetörténet mellett 
olyan új kutatási területeket foglaltak magukba, mint a gyermekkortörténet és 
a nőtörténet. Ezeknek a kutatásoknak az eredményei beépültek az oktatásba, így 
egy modern, a kronologikus szemléletet a problématörténeti szemléletmóddal 
ötvöző tartalom jellemezte a neveléstörténet oktatását. 

Az ezredforduló utáni években mind a tanárképzésben, mind az újrainduló 
pedagógia szakos képzésben meghatározó volt a neveléstörténet szerepe. 
A tanárképzésben heti kétórás, kötelező előadással szerepelt, míg a pedagógia 
szakon a magyar és egyetemes neveléstörténeti és gyermekkor-történeti előadá- 
sokat forrásfeldolgozó szeminárium egészítette ki. Mindkét képzésben szabadon 
választható speciálkollégiumok (például A nőnevelés története, A dualizmus 
korának neveléstörténete, Az egyetemes és a magyar neveléstörténet forrásai) 
keretében további neveléstörténeti tartalmakat kínáltak a hallgatóknak. A peda- 
gógia szakon önálló szigorlat keretében, a tanárképzésben pedig az ún. komplex 
szigorlat részeként került sor a tanultak összegző számonkérésére. A tanszéken 
ekkor négyen oktattak neveléstörténeti tárgyakat, a már említett Pukánszky Béla 
mellett Kékes Szabó Mihály, Komlóssy Ákos és Nóbik Attila. 

A neveléstörténet tantárgy helyzetét erőteljesen befolyásolta, hogy más 
nagyobb magyarországi egyetemektől eltérően nem történt meg a tudományte- 
rület intézményesülése. Míg máshol intézetek, tanszékek vagy kutatócsoportok 
adtak keretet a tantárgy oktatásának, addig az SZTE BTK Neveléstudományi 
Intézetében megmaradt az egységes intézeti struktúra. Ráadásul a neveléstörté- 
neti tartalmakat oktató kollégák közül három elhagyta az intézetet. Ez egyrészt 
azzal járt, hogy az összes neveléstörténeti jellegű kurzust egy oktató (Nóbik Attila) 
tartja. Másrészt azzal, hogy az osztatlan tanárképzés kereteinek kialakítása során, 
a neveléstörténet helyzetét befolyásoló alkufolyamatok alatt jelentősen gyengült 
a tantárgy érdekérvényesítő képessége. 

A neveléstörténet a pedagógia alapszakos és mesterképzésben 

A pedagógia alapszakon a hallgatók két előadás és két szeminárium keretében 
széles körű nevelés- és gyermekkor-történeti képzésben részesülnek. Az alap- 
képzés első félévében kötelező Bevezetés a pedagógiai gondolkodás és az iskola 
történetébe című kurzus alapozza meg a további neveléstörténeti tanulmányokat. 
Ez az előadás kronologikus rendben haladva, erős iskolatörténeti fókusszal tár- 
gyalja a nevelés történetét. Legfontosabb tartalmai felölelik a nevelés kialakulását, 
a keleti, a görög, a római és a középkori nevelést, a humanizmus és a protestantiz- 
mus hatását a nevelésügyre, a modern iskolarendszerek kialakulását, valamit az 
azok kritikájaként fellépő életreform- és reformpedagógiai mozgalmak történetét. 

Ezt az előadást egészíti ki A Pedagógiatörténet alapművei című gyakorlat, amely 
a hallgatók segített és önálló forrásolvasásán és forrásértelmezésén keresztül 
nyújt bevezetést a nevelés eszmetörténetébe. A hallgatók a források feldolgozásán, 
értelmezésén és az azokhoz kapcsolódó alkotó feladatokon keresztül ismerked- 
nek meg a pedagógiai gondolkodás legfontosabb mérföldköveivel. Ugyanakkor 
a forrásértelmezésre épülő számonkérés előkészíti a hallgatók második féléves, 
forráskutatására és forráselemzésre épülő, Az iskolatörténet forrásai című gyakor- 
latát. Ez kutatási szemináriumként megismerteti a hallgatókat az iskolatörténeti 
kutatások legfontosabb irodalmaival, forrásaival és módszereivel. A hallgatóknak 
saját mikrokutatást kell készíteniük és prezentálniuk, amelyben ötvözniük kell 
(nevelés)történeti ismereteiket saját forráselemzéseik eredményeivel. 

A Gyermekkor régen és ma című kurzus zárja a pedagógia alapszakos nevelés- 
történeti tanulmányokat. A magyar gyermekkortörténet-írás erős eszmetörténeti 
fókuszát kiegészítve a tantárgy erősen épít az angolszász kutatások eredményeire. 
A neveléstudomány mesterszakon két féléven keresztül hallgatnak a hallgatók 
neveléstörténeti tárgyakat. A Neveléstörténeti tanulmányok tárgy a korábbi kur- 
zusokra építve a modern kor (itt a 18-20. század) neveléstörténetével ismerteti 
meg a hallgatókat, erősen hangsúlyozva az egyes résztémák szoros egymásba 

fonódását. Szó esik a modernitás jellemzőiről, a kor gyermekkortörténetéről, 
a modern iskolarendszerek és neveléstudomány kialakulásáról és fejlődéséről, 
a magyar pedagógia és iskolarendszer változásáról. Kiemelt téma a pedagógus- 
professzionalizáció története. A tárgy integrálja a kronologikus és a problématör- 
téneti szemléletmódot. 

A második féléves mesterszakos neveléstörténeti tárgy a Pedagógiai problé- 
matörténet. Ez a kurzus a hallgatók előzetes ismeretei alapján felmerült prob- 
lématörténeti csomópontok (például tér- és időszemlélet alakulása, az iskolai 
szerepek és terek változásai, a gyermekvédelem története, a speciális nevelési 
igényű gyermekek iskoláztatásának története stb.) önálló elemzésére, kutatására 
és bemutatására épül. 

Az alap- és mesterszakos képzésben a neveléstörténet helyzete jónak mond- 
ható, megfelelő mennyiségű kurzus jut a tudományterület eredményeinek ismer- 
tetésére és elsajátítására, noha néhány téma (például a nőnevelés története, az 
Európán kívüli népek) kifejtése nagyobb mélységben lenne szükséges. Az elmúlt 
néhány évben ugyanakkor nem nyílt lehetőség a korábban jellemző speciálkollé- 
giumok meghirdetésére. 

Neveléstörténet a bolognai tanárképzésben 

A bolognai tanárképzésre való áttérés kedvezően érintette a neveléstörténet okta- 
tását a Szegedi Tudományegyetemen. Mind a 10 kredites előkészítő modulban, 
mind a tanári mesterszakon helyet kaptak neveléstörténeti tartalmak. 

Az előkészítő modul része Az iskola és az iskoláztatás változásai című kurzus, 
amely a címmel ellentétben nem csupán iskolatörténeti, hanem gyermekkor- 
történeti áttekintést is nyújt, nőnevelés-történeti kitekintéssel. Mivel a tárgyat 
az egyetem diákjainak nagy része szabadon választottként felveheti, így a kurzus 
létszáma jellemzően 200 és 300 fő között alakul félévente. Mivel a hallgatók 
felkészültsége nagyon különböző, így a kurzuson jelentősnek mondható köz- és 
művelődéstörténeti alapozásra van szükség, hogy az betölthesse általánosan 
művelő és a tanári mesterképzésre felkészítő szerepét. 

A tanári mesterképzésben A nevelés-oktatás története és intézményei tárgy 
nyújt áttekintést a modern magyar iskolarendszer kialakulásának előzményeiről, 
történetéről és jelenlegi intézményrendszeréről. A modern iskolarendszerek 
létrejöttének elméletei, a kialakulás okai, valamint a modern iskolarendszerek 
jellemzőinek, kialakulásának lépései és (francia, német, angolszász) modelljei 
után térünk rá a modern magyar iskolarendszer történetére. A kronologikus 
szemléletmódot megtartva problématörténeti csomópontok tárgyalása köré épül 
az előadás: az oktatási törvénykezés változásai, az intézményrendszer átalaku- 
lásai, az oktatáspolitika alakulása, a pedagógusprofesszió története és a magyar 

iskolarendszer szerepe a magyar társadalom fejlődésében. Az előadásnak célkitű- 
zése a jelenlegi magyar iskolarendszer problémáinak ismertetése, azok történeti 
kontextusba helyezése, a hallgatók neveléstörténeti tévképzeteinek lebontása. 

A bolognai tanárképzésben is hangsúlyosan van jelen a neveléstörténet, 
megfelelő alapot nyújt a hallgatók szemléletének formálásához, a történeti és 
társadalmi érzékenység növeléséhez, valamint a tanári professzió történetének 
ismertetésével az identitásuk alakításához. 

A helyzet azonban a közeljövőben radikálisan megváltozik, ugyanis a Szegedi 
Tudományegyetemen az osztatlan tanárképzés bevezetésével a neveléstörténet 
kikerül a tanárképzés tartalmai közül. 



A NEVELÉSTÖRTÉNET HELYZETE A PEDAGÓGIA 

ÉS A TANÁR SZAKOS KÉPZÉSBEN 
AZ EÖTVÖS LORÁND TUDOMÁNYEGYETEMEN 

Előzmények 

Az Eötvös Loránd Tudományegyetem Pedagógia Tanszéke az ELTE Bölcsé- 
szettudományi Karának szervezeti egységeként működött. A neveléstörténet 
oktatásával és kutatásával foglalkozó oktatók önálló szakcsoportot alkottak 
a tanszéken belül. Az itt oktató kutatók (például Jóboru Magda, Mészáros István, 
Vág Ottó, Tóth Gábor, Mann Miklós vagy Horváth Márton) a neveléstörténet 
oktatására is kiemelt figyelmet fordítottak. A Bölcsészettudományi Kar mellett 
a Tanárképző Főiskola képzési programjában is helyet kapott a neveléstörténet, 
amelynek oktatását többek között Németh András vállalta. A neveléstörténet/ 
pedagógiatörténet oktatásának és kutatásának ELTE-n belüli intézményesülési 
folyamatában fontos lépést jelentett a 2003-2004-es tanévben újonnan alakult 
Pedagógiai és Pszichológiai Kar, amelyben a pedagógia önálló intézeti kereteket 
kapott (kezdetben Bábosik István, később Szabolcs Éva vezetésével), a pedagó- 
giatörténet pedig - Németh András irányításával - ennek részeként tanszékké 
formálódott. A hazai felsőoktatás történetében elsőként szerveztek meg Pedagó- 
giatörténeti Tanszéket, ezzel is elismerve a neveléstörténet diszciplína szerepét és 
jelentőségét a tanárképzésben, illetve a pedagógia szakos hallgatók oktatásában. 
Oktatói tevékenységünk négy területe emelhető ki: 
1. A tanári szakos hallgatók képzésében arra törekszünk, hogy korszerű szemlé- 
let kialakításával felkészítsük hallgatóinkat a nevelés elméletének és gyakor- 
latának történeti szempontú értelmezésére, elemzésére, problématörténeti 
áttekintésére. 

2. Oktatói tevékenységünk második területe a pedagógia szakos hallgatók neve- 
léstörténeti kurzusainak vezetése mind a BA, mind pedig a neveléstudományi 
MA képzésen. 

3. A tanszék főállású oktatói mellett meghívott előadók és doktorandusz hallga- 
tók (például Donáth Péter, Kelemen Elemér) is tartanak szabadon választható 
speciális kurzusokat. Számos, neveléstörténethez kapcsolódó szemináriumot 
hirdetünk meg: például Pedagógiai magántörténelem, Gyermek és iskola 
a múzeumokban, Iskolarendszerünk történeti alapjai, Iskola és oktatáspolitika, 
Fiatalkorú bűnelkövetők a régmúlt és napjaink társadalmában. 

4. Oktatóink a doktori képzésben is szerepet vállalnak részben konzulensként, 
részben oktatóként. 

Neveléstörténeti kurzusok a pedagógia szakos képzésben 

A bolognai típusú képzés bevezetése előtt a pedagógia szakos képzésben két 
féléven át oktatták a pedagógiatörténetet, az első félévben 2 kredites előadáson 
történt meg az alapozás, majd a 2. félévben került sor az önálló kutatómun- 
kára. Ennek is volt köszönhető, hogy komoly tehetséggondozás indult el ezen 
a területen az 1990-es évektől kezdődően. Több TDK-dolgozat is született, illetve 
a jelenleg oktatóként dolgozók közül többen is ennek a képzési struktúrának 
köszönhetik neveléstörténeti kutatásaik kezdetét. A kétciklusú képzés kezdetben 
átvette ezt a struktúrát, tehát két féléven át oktattuk a hagyományos, neveléstörté- 
netinek mondható kurzusokat. A pedagógia BA-n, a legutóbbi tantervi változások 
kapcsán, a pedagógiatörténeti kurzusok közül az eddig leginkább alapozónak 
számító és az első év első félévében megjelenő A nevelés történeti és elméleti alap- 
jai című, 3 kredites előadást 2012-ben felváltotta a szintén 3 kreditet érő Bevezetés 
a pedagógia és az iskoláztatás történetébe című előadás, azonban ezt már nem az 
egyetemre belépő első évesek órarendjében, hanem a második év első félévében 
találjuk. Ez a változtatás egyben koncepcionális váltást is jelez, a tárgy veszített 
alapozó jellegéből, és új pozíciót foglalt el a struktúrában. Mindkét előadás- 
típushoz tartozott szeminárium is (A nevelés történeti és elméleti alapjai 2. gyak., 
Bevezetés a pedagógia és az iskoláztatás történetébe gyak.) a korábbihoz 2 kredites, 
az utóbbi változathoz 3 kredites formában. A tantárgyak oktatásánál továbbra 
is fontosnak tartottuk, hogy az előadások mellett a hallgatók aktivitása, önálló 
kutatómunkája is szerepet kapjon, így a szemináriumokon kötelező elemként 
jelent meg a szemináriumi dolgozat készítése, valamint a forráskritikán alapuló 
forráselemzések is kiemelt szerepet kaptak. 

A változásokkal együtt járt a Gyermek, család, társadalom című, 3 kreditet 
érő szeminárium megjelenése is, amely címéből is kiolvasható módon nagyban 
épít neveléstörténeti, történeti szociológiai tartalmakra, így ennek oktatását is 

a Pedagógiatörténeti Tanszék munkatársai látják el. A korábbi tantervben külön 
jelent meg a pedagógia BA szakon A pedagógiai gondolkodás klasszikusai (2 kredit), 
valamint a Reformpedagógiai és alternatív pedagógiai irányzatok összehasonlító 
vizsgálata (2 kredit) című tantárgy is. Jelenleg nem oktatjuk külön a klasszikuso- 
kat, hanem beépül ez a témakör az általános neveléstörténeti kurzusokba, illetve 
új tantárgyként kötelező jelleggel a 19-20. századi nevelési mozgalmakat taglaló 
kurzusunkba épült bele a reformpedagógiai és alternatív irányzatok témaköre. 
Mindennek alapján elmondható, hogy a pedagógia BA szakon elismert és fontos 
terület a neveléstörténet. 

A neveléstudományi MA szakos hallgatók tovább folytatják pedagógiatörténeti 
tanulmányaikat, de az alapvető ismereteken túllépve ezen a szinten már az inter-, 
illetve multidiszciplinaritás, valamint a problématörténeti aspektus érvényesül: 
a Pedagógiai problématörténet, történeti antropológia (3 kredit) című előadás és 
a hozzá kapcsolódó szeminárium (2 kredit) bővíti a BA-n megszerzett ismerete- 
ket. Ezen a szinten preferáljuk az önálló, elsődleges forrásokon alapuló kutatást, 
amivel az a célunk, hogy a hallgatók képessé váljanak az önálló ismeretszerzésre, 
személyes tapasztalataik tudományos keretekbe integrálására és a neveléstudo- 
mányi kutatások fontosabb módszereinek, elemzési eljárásainak alkalmazására. 
A kutatásmódszertani kérdéseken túl egyebek mellett olyan témákat is érintünk 
MA-s tanulmányaik során, mint a kultúra evolúciója és a kultúra konstrukciójá- 
nak folyamatai, a modern európai individuum kialakulásának történeti antropo- 
lógiai folyamata. Ezen belül a rituálék szerepe és típusai, átmeneti rítusok, a tér, az 
idő, a fegyelem, az enkulturáció kérdése, az emberképek változásai, a testtudat és 
performativitás; vagy az idő és a szakralitás kérdése, az európai időtudat fejlődése 
a szakrális „örök időtől" az óra idejéig, a modern munkatársadalom és a modern 
iskola időfelfogása. 

Neveléstörténeti kurzusok a tanárképzésben 

A neveléstörténeti kurzusok oktatásában, az 1990-es évektől kezdődően, az ELTE-n 
három szakaszt érdemes elkülöníteni a tanárképzésen belül a rendszerváltást 
követően. Az első szakaszban, amelyet „régi kredites" tanárképzésnek nevezünk, 
a 111/1997-es kormányrendelet alapján szerveztük meg a pedagógiatörténeti 
tantárgyak oktatását, így a hálótervbe egy heti kétórás, kétkredites Pedagógia 1. 
A nevelés történeti és elméleti alapjai című előadás került be. Közösen, egységes 
tematikát dolgoztunk ki, a sokforrású tanulás szempontjait vettük figyelembe, 
így a kötelező irodalom felsorolása mellett viszonylag nagyszámú elsődleges és 
másodlagos forrást közöltünk, ezek közül két szabadon választott munkának 
az ismeretét vártuk el a - hallgató által megválasztható szóbeli vagy írásbeli - 
vizsga során. Alapvetően a klasszikus témák (iskolatörténet, neves gondolkodók 

műveinek ismertetése) kerültek feldolgozásra, a kronológiai szemléletmód 
érvényesült inkább. 

Neveléstörténeti oktatásunk második szakaszának változásai szorosan kap- 
csolódnak a tanári mesterképzés létrejöttéhez, amelynek alapelveit a 15/2006-os 
OM-rendelet 4. számú melléklete szabályozza. Ez a képzési szerkezet, a bolognai 
struktúrához igazodva két ciklusban valósítja meg a tanárképzést. A BA-/BSc- 
képzés keretében a hallgatók megismerkedhetnek az iskola világával, a nevelés, 
oktatás alapfogalmaival. Az ún. 10 kredites pályaorientációs képzés keretein belül 
kapott helyet a pedagógiatörténet 3 kredit értékkel. A tanári képzést megalapozó 
10 kredites BA-s képzésben a neveléstörténeti oktatást új alapokra helyeztük. 
A kronológiai szemléletmód mellett kiemelt szerepet kaptak a problématörténeti 
szempontok. Ma is releváns és érdekes témakörök alakulását kísérjük figyelem- 
mel az emberi társadalom fejlődéstörténetének egymást követő korszakaiban, 
ezzel is fejlesztve a hallgatók történeti szemléletmódját, kritikai gondolkodását. 
Képzésünk során igyekeztünk érvényesíteni a kompetenciaalapú tanárképzés 
alapelveit, így a konkrét ismereteken túl arra is törekszünk, hogy képessé tegyük 
hallgatóinkat a pedagógiai problémák történeti szempontú kritikai megközelíté- 
sére, értelmezésére, elemzésére és értékelésére; valamint arra, hogy neveléstörté- 
neti tanulmányaik alapján képesek legyenek a reflektív gondolkodásra, napjaink 
nevelési-oktatási törekvéseinek és jelenségeinek differenciált értelmezésére. 
Mindezen célok elérését egy előadás és egy ehhez kapcsolódó szeminárium segíti. 
Az előadások során kifejezetten „problématörténeti" csomópontokat érintünk, 
így például: 

- Az európai ember „világainak" változásai és a nevelés. 

- Változó gyermekkor - a család, a gyermekkor és a gyermekkép történeti 
alakulása. 

- A pedagógusszerep történeti változásai. 

- A nevelés intézményesülése. Az iskola kialakulása, fejlődése Európában. 

- A magyar iskolaügy kialakulása és változásai - a hallgatók által is értelmez- 
hető, megélt - jellemzőhöz kapcsolódva. 

- Az iskola belső világának változásai. Az iskolai tér- és időszervezés sajátos- 
ságai. 

- A tanítás és tanulás módszereinek változásai. 

- A játékról és a játékszerről alkotott felfogások változásai a nevelés történe- 
tében. 

- A pedagógiai értékelés története. 

- Iskolai reformok: az iskolafenntartás, állami illetékesség, iskolai alternati- 
vitás. 

- Iskola a 2l. század elején: hagyományos és alternatív iskolák, antipedagó- 
giai és posztmodern nézetek az iskoláról. 

A problématörténeti előadás mellett a szeminárium ad lehetőséget arra, hogy 
a pályaorientációt és az önismeretet is támogassuk. A témakörök feldolgozásán 
túl (például családtörténet, a pedagóguspálya professzionalizálódása stb.) tuda- 
tosan törekszünk a hallgatók aktivizálására, önálló kutatómunkájának támoga- 
tására, így például családfát készítenek, narratív interjúkat vagy fotóinterjúkat 
készítenek. Ezen kurzusok megtartása kifejezetten módszertani megújulást várt 
el a kollégáktól. A tanári képzést megalapozó kurzusoknál a doktorandusz hall- 
gatóknak is lehetőséget adunk az oktatói munka kipróbálására. Tapasztaltabb 
kollégák támogatásával, társoktatóként, majd önálló oktatóként is ki tudják 
próbálni magukat. 

A tanárképzésben zajló neveléstörténeti oktatás harmadik szakaszát a most, 
2013-ban megjelent képesítési követelmények határozzák meg. Az ELTE PPK új 
tanárképzési tantervének egyik vesztese a pedagógiatörténet, hiszen önálló kur- 
zusként nem jelenik meg ez a tudományterület, csak egyes tantárgyblokkokon 
belül jelennek meg részkurzusként pedagógiatörténeti tartalmak. Ennek a tény- 
nek sokféle üzenete van számunkra: egyrészt át kell alakítanunk saját oktatási 
tartalmainkat, sokkal szorosabban kell kapcsolódnunk a többi tudományterület- 
hez, másrészt a történeti szemléletmód létjogosultságát még inkább szükséges 
bizonyítanunk. 

Szabadon és kötelezően választandó stúdiumok 

A Pedagógiatörténeti Tanszék jelentős szerepet tölt be a kötelezően és szabadon 
választandó stúdiumok oktatásában is. Az oktató kollégák általában kutatási 
területükhöz kapcsolódó témaköröket hirdetnek meg, ugyanakkor a kurzusok 
megszervezésénél fontosnak tartjuk a hallgatók érdeklődését is. Igen közkedvel- 
tek az oktatáspolitikai kérdéseket feldolgozó kurzusok, valamint a gyermekkor- 
történet különböző területeit bemutató tantárgyakra is sok a jelentkező. Újabban 
fokozottabb érdeklődés mutatkozik a gendertémák, valamint a 20. századi neve- 
léstörténet iránt. A szabadon és kötelezően választandó kurzusok támogatása 
kiemelt feladatunk, hiszen ez az egyik útja annak, hogy az egyre inkább szűkülő 
lehetőségek között a neveléstörténet szerepét megnöveljük. 









A neveléstörténet az elmúlt másfél évszázadban szerves részét képezte a peda- 
gógiai tanulmányoknak és a pedagógusképzésnek, ám funkciójáról, szerepéről 
és a struktúrában elfoglalt helyéről eltérő felfogások alakultak ki. Hz a dilemma 
nemcsak a diszciplínán belül működőket érintette és érinti, illetve mozgatja 
meg, de a más tudományterületek felöl érkező, az egyetemi tanárképzésről 
és diszciplináris képzésről gondolkodókat vagy akár az oktatáspolitikát is. 
A neveléstörténettel foglalkozó oktatók/kutatók, a tanárképzés optimalizálá- 



optimalizála- 
bglalkozó ok- 
talakításából 



sával loglalkozó oktatók/kutatók és a tanárképzés átalakításával foglalkozó ok- 
tatáspolitika egyaránt kiveszi a részét a diszciplína oktatásának átalakításából, 
bizonyos értelemben önálló érdekcsoportokat alkotva, egymásnak ellentmon- 
dó koncepcionális alapokból kiindulva lejtik ki álláspontjukat és érvényesítik 
erőiket ebben az átalakulási folyamatban. 

A neveléstörténet helyzetének áttekintésére, a fejlődés és a nemzetközi kap- 
csolatépítés lehetőségeinek megvitatására rendeztük meg a Tanárképzők 
Szövetségével együttműködésben Szegeden A múlt értekei, a jelen kihívásai 
és a jövő? című kétnapos nemzetközi workshopot 2013 márciusában. Jelen 
kötet az itt elhangzott előadások szerkesztett változatát tartalmazza. A kötet 
megjelenését a TÁMOP-4.2.2/B-I0/I-20I0-0030 - Önálló lépesek a tudomány 
területén című projekt támogatta. 

